Pääministeri on ajanut Suomen täysin turhaan hallituskriisiin, kirjoittaa politiikan toimittaja Tommi Parkkonen.

Sipilän näkemys demokratiasta ja neuvottelusta on huolestuttavan kekkoslandialainen, kirjoittaa Tommi Parkkonen. KARI PEKONEN

Monille nuoremmille kansalaisille jo edesmennyt presidentti Urho Kekkonen (kesk) on pelkästään myyttinen kaljupää, jonka kuvan joku on saattanut nähdä internetissä.

Mutta rehellisyyden nimissä on muistettava, että Kekkonen oli myös itsevaltias (kesk), joka saneli useamman vuosikymmenen ajan, millaista politiikkaa ja millaisia päätöksiä Suomessa tehdään.

Suomen nykyinen pääministeri Juha Sipilä (kesk) näyttää ottaneen Kekkosen opit käyttöön sote-ratkaisua runnoessaan: " joko tehdään niin kuin minä (kesk) sanon, tai sitten pistetään hallitus uusiksi " .

Pääministeri onkin tuonut neuvottelupöytään ainoastaan keskustan sote-mallin, ja Sipilän maailmankuvan (kesk) mukaan " poliittinen kompromissi " tarkoittaa vain keskustan mallin hyväksymistä.

Sipilän näkemys demokratiasta ja neuvottelusta on huolestuttavan kekkoslandialainen.

***

Pääministeri Sipilän (kesk) ja keskustan (kesk) jääräpäisyys sote-neuvotteluissa on hämmentävää. Sipilä (kesk) ja keskusta (kesk…, ok, lopetan) vakuuttavat, että heidän ajamansa malli on paras mahdollinen Suomen kannalta, vaikka lukuisat asiantuntijat ovat todenneet, että näin ei yksinkertaisesti ole.

Esimerkiksi kahden eri ministeriön ulkopuolisilla asiantuntijoilla teettämän selvityksen perusteella järkevin ja taloudellisin määrä sote-alueista olisi korkeintaan 12. Sen sijaan Sipilä uhkailee hajottavansa hallituksen, jos kokoomus ei suostu keskustan 18 alueen malliin. Siis toistetaan: vastoin kaikkia asiantuntijoita.

Tosin pääministeri Sipilä vetosi torstai-illan tiedotustilaisuudessaan muihin asiantuntijoihin, joita hän ei kuitenkaan nimennyt. Sipilän " asiantuntijoiden " mielestä taloudellisesti ja poliittisesti raskas uusi himmelijärjestelmä auttaisi Suomea sen taloustalkoissa.

No ei auta.

Piste.

Keskustan väkisin ajama malli on raskas, byrokraattinen ja taloudellisesti kestämätön. Mutta kyse ei olekaan Suomen ja kansalaisten edusta, vaan keskustalaisesta puolue- ja valtapolitiikasta. Mitä enemmän ja mitä pienempiä sote-alueita Suomeen muodostetaan, sitä enemmän keskusta saa niissä poliittista valtaa.

Eli keskusta on luomassa Suomeen uuden poliittisen valtakoneiston, jossa keskustalaiset kuntapoliitikot päättävät, miten terveydenhuolto järjestetään. Kyse on laajemmassa mittakaavassa keskustan pitkäaikaisen maakuntahallintounelman toteutumisesta.

Nyt kun kerta ollaan vallassa, pääministeripuolueena.

Ja sillä ei ole mitään tekemistä Sipilän täysin hatusta vetämän kolmen miljardin euron säästötavoitteiden kanssa.

Toki kokoomuksenkaan malli ei ole täydellinen, se pitää muistaa. Kokoomukselle onkin luvattu, että keskustan ajaman mallin vastapainoksi yksityiset palveluntuottajat saisivat lisää bisnesmahdollisuuksia. Se toki kiinnostaa kokoomuksen vaalirahoittajia ja kokoomuslaisia paikallisvaikuttajia, mutta keskustan ajama kuntapäättäjien päätösvalta pelottaa.

Kokoomuksen puheenjohtajan Alexander Stubbin liikkumavara onkin tällä hetkellä yhtä suuri kuin lukittuun puulaatikkoon tungetulla raajattomalla. Puolueen päättävät ns. elimet ovat antaneet hänelle yksiselitteiset ohjeet: keskustalle ei saa antaa periksi - koska kepun paikallisvalta.

***

No niin, nyt meillä on Suomessa hallituskriisi, koska sote. Onko kriisi sitten todellinen? Onko hallitus vaarassa hajota?

On ja ei.

- On hyvin todennäköistä, että kävelen aamulla presidentin luo, pääministeri Sipilä uhkaili torstai-illan tiedotustilaisuudessaan.

Kävelyllä hän tarkoitti ilmoitusreissua, että hallitus hajoaa.

Kyse on perinteisestä poliittisesta bluffista, jota suomalaisessa poliittisessa historiassa ei ole vähään aikaan käytetty. Tilanne on sama kuin pokeripöydässä: katsotaan loppuun saakka, kenen pokka ja hermot pitävät.

Nyt poliittisessa korttipöydässä ovat vastakkain kokoomus ja keskusta. Perussuomalaisille ja Timo Soinille lopputulos on ihan sama, kunhan sama lippalakki ei mahdu melonille ja omenalle.

Kokoomuksen puheenjohtaja Alexander Stubb on - kuten todettu - saanut omiltaan hyvin pienen neuvotteluliikkumatilan, koska puolue haluaa näyttää, että se ei ole keskustan vietävissä. Samoin keskusta haluaa näyttää omilleen, että se ns. jyrää pääministeripuolueena.

Ja tämän hetken " hallituskriisi " onkin perinteistä kukkotappelua, jolla halutaan näyttää pörheimmät sulat omille kannattajille.

Samaan leikkikriisiin kuuluu muukin uhkailu. Eli tässä tapauksessa kokoomuksen korvaaminen hallituksessa muilla puolueilla, jos kokoomus ei taivu Kekko… eikun Sipilän tahtoon.

Tietysti pääministeri Sipilän piti julkisuudessa kiistää, että hän olisi lähestynyt viime hallitusneuvottelukierroksella ulos jääneitä pienpuolueita kuten RKP:tä ja kristillisdemokraatteja.

Se oli puhdas valhe.

Kuten Sipilällä tapana on - puhua muunneltua totuutta.

Totta kai hän on kysellyt pienpuolueiden halukkuutta korvata kokoomus. Mutta se on vain osa näytelmää, jolla pidetään kokoomus varovaisena ja omat äänestäjät tyytyväisenä.

***

Eli summasummarum ja muita hokkuspokkussanoja: Suomessa on tällä hetkellä hallituskriisi, koska keskusta haluaa varmistaa asemansa maakuntien voimapuolueena ja kokoomus haluaa antaa lisäbisnestä yksityisten sairaanhoito- ja hoivayritysten omistajakavereilleen.

Ja kansa tai valtiontalous ovat luonnollisesti sivuroolissa.

Tällä mennään.

Ja jos hallitus oikeasti tähän kaatuu, niin suomalaiset poliitikot - Sipilä, keskusta, Stubb ja kokoomus sekä toki perussuomalaisetkin - ovat ansainneet päälleen kaikki mahdollisen raamatulliset vitsaukset. Sammakot ja heinäsirkat.

Valtapiirileikki sote-alueiden määrästä on naurettava syy poliittiseen kriisiin.

Mutta tosin on pakko muistaa, että meillä on Suomessa vallassa keskusta (Kekkonen).

Vaan jos pitää ennustaa, niin nykyinen hallitus jatkaa normaalia toimintaansa perjantaiaamun aikarajan jälkeenkin.

Juttua korjattu klo 23.09: Korjattu viimeisestä lauseesta torstaiaamun aikaraja perjantaiaamun aikarajaksi.